**

# Materiál na rokovanie

**Hospodárskej a sociálnej rady vlády SR**

# dňa 19.9.2016

**K bodu č. 2)**

**Stanovisko k**

**návrhu zákona o verejnej výskumnej inštitúcii a o zmene a doplnení niektorých zákonov**

**Všeobecne k návrhu**

Podľa predkladacej správy je zámerom na vypracovanie návrhu tohto zákona snaha vytvoriť osobitný typ právnickej osoby, ktorej hlavnou úlohou je najmä výskumná činnosť. Pôjde o právnickú osobu, ktorá bude subjektom verejného práva na rozhraní medzi verejnoprávnou inštitúciou a neziskovou organizáciou. Takáto právnická osoba bude disponovať vlastným majetkom, jej hlavným zdrojom financovania budú finančné prostriedky poskytované zriaďovateľom (t.j. ústredným orgánom štátnej správy alebo Slovenskou akadémiou vied) zo štátneho rozpočtu, pritom sa bude môcť uchádzať o ďalšie prostriedky z verejných zdrojov - najmä rezortné dotácie, či iné granty - a bude môcť vykonávať aj podnikateľskú činnosť.

Z vecného hľadiska je cieľom návrhu je popri účelovom financovaní zo štátneho rozpočtu vytvoriť podmienky pre možnosť podnikateľských aktivít, viaczdrojového financovania a zapojenia súkromného sektora do spolupráce vo výskume a vývoji. Tým sa majú odstrániť prekážky vo využívaní súkromných zdrojov pre financovanie výskumu a vývoja.

V tejto súvislosti sa zákonom otvára možnosť transformácie rezortných rozpočtových a príspevkových organizácií, ktoré uskutočňujú výskum  na verejnú výskumnú inštitúciu a k 1. 6. 2017 sa vykonáva transformácia všetkých ústavov Slovenskej akadémie vied (podľa stavu k 31. 5. 2017). V rámci transformácie na tieto subjekty prechádza majetok štátu v ich správe.

V Analýze vplyvov na rozpočet verejnej správy, na zamestnanosť vo verejnej správe a financovanie návrhu predkladateľ uvádza, že predložený návrh nebude mať dopad na financie miest a obcí tak na strane príjmov, ako aj na strane výdavkov.

**Pripomienky k návrhu:**

ZMOS k návrhu **zákona o verejnej výskumnej inštitúcii a o zmene a doplnení niektorých zákonov** neuplatňuje žiadne zásadné pripomienky.

**Záver:**

ZMOS navrhuje, aby HSR SR odporučila predložený návrh na ďalšie legislatívne konanie.

 **Michal Sýkora**

 **predseda**